চট্টগ্রামের আঞ্চলিক ভাষা নিয়ে অনুষ্ঠিত সভা-সেমিনারে আঞ্চলিক বর্ণমালার প্রয়োজনীয়তার কথা প্রায়ই শোনা যায়, হাহাকার শোনা যায় নিজেদের সন্তানরা হিন্দি চ্যানেলের প্রভাবে হিন্দি বলতে শুরু করেছে বলে; তারা বাবা না ডেকে ড্যাডি ডাকতে বেশি আগ্রহী বলে। এতে শঙ্কার কিছু আছে বলে মনে হয় না, পিতাকে তুর্কি ভাষায় বাবা ডাকা আর ইংরেজি ভাষায় ড্যাডি ডাকার মধ্যে কোন ইতর-বিশেষও নেই। হিন্দি, ইংরেজি বা উর্দু যাই হোক নিজের সন্তান যদি অতিরিক্ত একটি ভাষা বা উপভাষা আয়ত্ত্‌ব করতে পারে তবে তা গর্বের বিষয় হওয়া উচিত। ভাষার প্রভাবের উত্‌স নিয়ে চিন্তা ভাবনা করা যায় বটে ভাষার গতিকে কোন কালে রুদ্ধ করে রাখা যায় না; যায়নি। ভাবার বিষয় হলো বাকস্ফুরণের প্রাক্কালে নিজস্ব আঞ্চলিক ভাষায় কথা বলতে আপনার সন্তানকে আপনি শিখিয়েছেন কি না। গবেষণায় দেখা যাচ্ছে, একুশ বছর বয়সের মধ্যে মাদকাসক্ত না হলে পরবর্তীতে কেউ মাদকে গভীর ভাবে আসক্ত হতে পারে না, ভাষার প্রভাবটাও এ’রকম– একটা সময়ের পর আয়ত্ত করা যায়, আত্মস্থ করা যায় না। সাহিত্য রচনা, সিডি-ক্যাসেট বা সভা-সেমিনার কোন ভাষা বা উপভাষাকে বাঁচিয়ে রাখতে পারে না কারণ– “ভাষা মানুষের মুখ থেকে কলমের ডগায় যায়, কলমের আগা থেকে মানুষের মুখে নয়।”